Broj: 711-I-2022-M-173/23-02-12

Zagreb, 29. rujna 2023.

**Darijo Vasilić, gradonačelnik Grada Krka**

**Predmet: mišljenje na zahtjev obveznika Darija Vasilića; daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 27. rujna 2023. pod brojem 711-U-7180-M-173/23-01-27 zaprimilo zahtjev za mišljenjem koji je podnio Darijo Vasilić, gradonačelnik Grada Krka.

U zahtjevu podnositelj navodi da je novim Zakonom o pomorskom dobru i morskim lukama propisano da Upravno vijeće županijske lučke uprave ima predsjednika i četiri člana koje imenuje i razrješava izvršno tijelo jedinice područne samouprave, s tim da predsjednika i dva člana izvršno tijelo jedinice područne samouprave imenuje samostalno, jednog člana na prijedlog ministarstva, a jednog na prijedlog svih jedinica lokalne samouprave na čijem području se nalaze luke kojima upravlja županijska lučka uprava.

Obveznik postavlja upit mogu li svih sedam jedinica lokalne samouprave otoka Krka predložiti županu Primorsko-goranske županije jednog od općinskih načelnika ili gradonačelnika na otoku Krku, odnosno može li općinski načelnik ili gradonačelnik biti član Upravnog vijeća Županijske lučke uprave Krk.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI) na 26. sjednici održanoj 29. rujna 2023. obvezniku daje mišljenje, kako slijedi.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istog članka propisana je iznimka od odredbe propisane stavkom 1., a ista glasi da obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Stavkom 3. istog članka propisano je da predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 18. stavkom 6. ZSSI-a propisano je da se odredbe stavka 2. ovoga članka ne odnose na općinske načelnike, gradonačelnike, župane i njihove zamjenike.

Uvidom u Odluku o utvrđivanju popisa pravnih osoba od posebnog interesa za Primorsko-goransku županiju od 11. svibnja 2011. Klasa: 021-04/11-01/4, Ur. broj: 2170/1-01-01/4-11/38 objavljenu u Službenim novinama Primorsko-goranske županije utvrđeno je da je Županijska lučka uprava Krk proglašena pravnom osobom od posebnog interesa za Primorsko-goransku županiju.

Slijedom navedenog, a budući da je člankom 18. stavkom 6. ZSSI-a propisano da se odredbe stavka 2. ovoga članka ne odnose na općinske načelnike, gradonačelnike, župane i njihove zamjenike, Povjerenstvo daje mišljenje da općinski načelnik ili gradonačelnik ne može biti član Upravnog vijeća Županijske lučke uprave Krk.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Dariju Vasiliću, elektroničkim putem
2. Objava na internetskoj stranici Povjerenstva
3. Pismohrana